Kristian Thulesen Dahl (DF), 2000-04-11:
Først til hr. Claus Larsen-Jensen: Jamen det er efter vores overbevisning et faktum, at der flyttes indflydelse fra Danmark til Bruxelles, når man bl.a. går fra enstemmighed ved beslutninger til flertalsafgørelser.
Så kan vi have forskellige vurderinger af, hvad en fælles valuta indebærer, hvad afskaffelsen af de nationale valutaer indebærer.
Efter vores opfattelse er det således, at en fælles valuta i stedet for nationale valutaer nødvendiggør stærkere redskaber i Den Europæiske Union til at ensrette landenes politikker, bl.a. på arbejdsmarkedsområdet, bl.a. på skatteområdet, bl.a. på socialområdet.
Det er derfor, der præcis ligger forslag om de her ting på regeringskonferencen, der er i gang nu, og som skal afsluttes i december.
Derfor mener vi, at man flytter afgørende indflydelse fra Danmark til Bruxelles, hvis vi bliver en del af det her.
Vi har langt bedre mulighed for at stå op imod de her ting, for at sige nej til de her ting, hvis vi bevarer vores nationale valuta, for så er der en sammenhæng i, hvad vi siger.
Så er der en sammenhæng i, at vi siger nej til euroen, og at vi siger nej til flertalsafgørelser på de områder.
Ellers vil vi automatisk komme under stærkere pres.
Så vil jeg sige til fru Charlotte Antonsen, at vi ikke har foreslået, at Danmark træder ud af EU.
Vi har på nuværende tidspunkt sagt, at vi gør, hvad vi kan inden for de rammer, der nu er, for at undgå EU-styring, i det omfang det overhovedet er muligt.
Når vi så har en folkeafstemning, hvor vi skal spørge befolkningen - ja eller nej - har vi jo selvfølgelig en chance for at argumentere for, at vi skal beholde så meget dansk selvstyre som muligt.
Det er så det, vi gør op til den 28. september, men vi har ikke foreslået andre ting i forhold til EU.
Så vil jeg sige med hensyn til det, der er sagt om, hvornår man er et selvstændigt land,
hvornår man kan betragtes som havende sin nationale identitet og sådan noget
: Det er jo et spørgsmål om, hvornår balancen vipper - fra man har en selvstændig nation, til man ikke har en selvstændig nation længere.
Efter vore opfattelse er det således, at hvert eneste skridt man tager i EU, går i retning af at udviske de nationale kendetegn, de nationale politikområder til fordel for en fælles, ensrettet EU-kurs.
På et eller andet tidspunkt gør det jo altså det, at det fjerner den nationale identitet, det fjerner det nationale særpræg.
Det er vores opfattelse.
Det kan man være uenig i, men det er nu engang det, vi mener.
Så vil jeg sige til fru Elisabeth Arnold, at det, vi har sagt med hensyn til en dato, er: Hvis der skal være en folkeafstemning om euroen, så lad os få en dato, så vi har noget at forholde os til, en dato, som ligger langt ude i fremtiden, så vi undgår det, som vi frygtede - og som vi nu får i mindre grad end det, vi frygtede - nemlig en lynafstemning, et forsøg på et kup i forhold til meningsmålingerne.
Vi sagde klart til regeringen: Vi ønsker minimum 6 måneders debat, og det har vi fået, og det har jeg anerkendt alle de steder, hvor jeg har skullet kommentere det: Vi har en 6-måneders-periode.
Det er da forunderligt, at man har et hastværk med lige at få afstemningen, inden topmødet og inden regeringskonferencen, der netop omhandler nogle for Danmark ømme punkter, er færdige.
Det er det, vi har opponeret imod.
Og så lige det ... Nej, det når jeg ikke.
Det må jeg tage i næste runde.